鐵拳英雄

《鐵拳英雄》，前名《唐人街》、《曼谷唐人街》，係香港無綫電視製作嘅懷舊電視劇，由陳展鵬、唐詩詠、陳山聰同姚子羚同領銜主演，並由伍允龍、元秋、王君馨、劉穎鏇、歐瑞偉同張國強聯合演出，監製文偉鴻。

呢套劇喺2019年1月開拍，5月剎青，原本安排喺2020年9月播出，但因為改播《C9特工》而被抽起，最後延遲到2022年1月播出，仲將劇名由《唐人街》改做《鐵拳英雄》。

故事大綱 
1935年，步天下、連震山同埋路向東啱啱舉家移居泰國唐仁街，但係喺黑幫橫行霸道嘅全面操控下，居民苟且偷安，各家自掃門前雪，目睹唔公義都唔敢伸出援手。終於，身為八極拳傳人步天下忍無可忍，決定聯手身為詠春拳同埋八卦掌傳人嘅震山同埋向東，傳授武功予街坊，希望合力剷除當地惡霸王泉為民除害，但王泉派人擄走了佢哋三人嘅子女。三人趕到後，天下突然襲擊震山，而東就同惡霸同歸於盡(實情路向東係內奸，扮問候向天傷勢，向向天嘅頸部施針為實，令向天產生幻覺誤認震山係王泉，所以一直向震山攻擊)。此外，天下嘅大仔青雲為救震山同埋向東之子女而留下弟妹，其後更因大火而無法救出細佬妹。一夜之間，三家家破人亡，而且步家被認定為助紂為虐，應得有報應而飽受街坊欺凌，青雲帶埋阿媽，決定離開呢個傷心地......

事隔二十五年，青雲為咗尋找失蹤嘅細佬妹回到唐仁街……

爭議

被指刻意矮化同妖魔化美國 
長期監察無綫電視嘅Facebook專頁「思思TVB的二三事」批評，喺第4集其中一個情節入面，唔單止將美國嘅軍官寫到係萬惡嘅奸國，仲為咗令套劇喺中國大陸出到街，直頭連美國都唔敢講全名，將佢河蟹成「M國」，而且仲要係喺同大陸制度有差別嘅香港都播有關嘅閹割版本。

錯誤以「馬打」稱呼警察被批評 
呢套劇雖然以泰國為背景，但係入面經常不斷稱呼警察做「Mata」。事實上，泰文入面「警察」係Taam ruat，發音係「Dum栗」，而「Mata」其實係喺馬來西亞先會咁叫警察。對於劇組資料搜集有呢個嚴重出錯，而且三年都無人發現，有啲網民就批評實在大意。

2022年無綫電視劇集‎